Den nordjyske virksomhed Roblon i Frederikshavn er klar til at flytte dele af produktionen fra Nordjylland til Tjekkiet.

Roblon har netop meddelt, at virksomheden har købt den tjekkiske virksomhed Vamafil i Žďár nad Sázavou og nu flytter dele af produktionen til den tjekkiske by. Flytningen af produktionen til Tjekkiet sker i etaper efter sommeren 2022. Roblon er en knap 65 år gammel virksomhed med hovedsæde i Frederikshavn, hvor man blandt andet producerer maskiner til fremstilling af kabler, fibre og tovværk. Virksomheden har 110 medarbejdere i Danmark, og de håber fortsat at kunne producere søkabler i Nordjylland. Opkøbet af den tjekkiske virksomhed sker som led i Roblons vækststrategi indenfor kerneforretningen fiberoptisk kabelindustri og forventes at øge koncernens omsætning og indtjening. Kabler fra udlandet Internetkabler produceres i dag i høj grad i lande som Rumænien, Polen og Tjekkiet. Nu kommer Roblon tættere på markedet, og direktør Lars Østergaard lægger ifølge Kanal Frederikshavn ikke skjul på, at lavere lønomkostninger i Tjekkiet gør Roblon mere konkurrencedygtige. Lars Østergaard siger til Kanal Frederikshavn, at han håber på stigende aktivitet i Roblons såkaldte Composite-produktgruppe, der fortsat skal produceres i Gærum ved Frederikshavn. Det er blandt andet søkabler, som placeres på havbunden for at overføre strøm. Ud over produktion har Roblon også lager, kvalitetskontrol, udviklingsafdeling og administration i Danmark. Roblon har endvidere en afdeling i North Carolina i USA.